**Бетонпомпа, попаднала под напрежение**

1. **Обстоятелства:**

Трудовата злополука, станала на строителен обект „Строеж на дом за възрастни хора”, довела до смъртта на строителен работник, е в следствие на попаднала под напрежение бетонпомпа.

За наливане на бетон на строителен обект е позиционирана бетонпомпа. След позиционирането й започва изливането на бетон, като стрелата на бетонпомпата се е намирала в близост до въздушен електропровод, 20 кV, без да го е допирала. Строителен работник е придържал и направлявал маркуча, когато възниква волтова дъга между електропровода и бетонпомпата, в резултат на което работникът е поразен от електрически ток и загива.

1. **Причини за злополуката, нарушени нормативни актове и лица допуснали нарушения:**

1. Работодателят е допуснал извършване на СМР – бетонови работи, в зоната на неизключен електропровод 20 kV, при разпъната стрела на бетонпомпата под електропровода при неспазени минимални разстояния между провода и машината, което е довело до образуване на волтова дъга. С това е нарушил чл. 80 от Наредба № 2 за минималните изисквания за здравословни и безопасни условия на труд при извършване на строителни и монтажни работи /ДВ бр.37/04 г./.

2. На проверявания строителен обект кабелите, захранващи преносими ел. инструменти и машини, са положени по земята, по маршрут за движение на машини и хора, без да са защитени. Не е спазено изискването кабелите да се полагат и защитават срещу механични въздействия по начин, изключващ възможността за тяхното повреждане или затрупване, както и полагането им по проходи и пътеки, с което е нарушен чл. 431, ал. 3 от Правилник за безопасност и здраве при работа по електрообзавеждането с напрежение до 1000 V, във връзка с чл. 200, ал. 1, т. 3 от Наредба №7 /ДВ бр.88/99 г./.

3. Работодателят не е предприел подходящи мерки за безопасност при извършване на СМР в изкоп с дълбочина около 2.00 м, които да включват оформяне на откоси или използване на подходящо укрепване, в нарушение на чл. 49 от Наредба № 2 за минималните изисквания за здравословни и безопасни условия на труд при извършване на строителни и монтажни работи /ДВ бр.37/04 г./.

4. Работодателят не е застраховал за своя сметка за риска “трудова злополука” пострадалото лице. Със Заповед №РД-01-702 от 03.10.2014 г. на Министъра на труда и социалната политика, коефициентът на трудовия травматизъм за 2015 г. за икономическата дейност “Строителство” е определен на 1.14 при среден за страната 0.68. С това е нарушил на чл. 52, ал. 1 от ЗЗБУТ /ДВ бр.124/97 г./, във връзка с чл. 2, ал. 1 от Наредба за задължително застраховане на работниците и служителите за риска “трудова злополука” /ДВ бр.15/06г./.

**Предприети мерки:**

* Дадени са предписания за всяко констатирано нарушение.
* За отстраняване на констатираното нарушение, посочено в т.1 и т.4, на работодателя са съставени АУАН-и.